โรงเรียนกทม.เปิดสลับกันเรียน 437 โรงทั้งเด็กเล็กเด็กโต-พร้อมใช้ออนไลน์เสริม
เมื่อวันที่ 1 ก.ค. เวลา 07.00 น. พล.ต.อ.อัศวิน ขวัญเมือง ผู้ว่าฯ กทม. เดินทางไปที่โรงเรียนมัธยมประชานิเวศน์ และโรงเรียนประชานิเวศน์ เพื่อติดตามมาตรการป้องกันการแพร่ระบาดโควิด-19 พล.ต.อ.อัศวินกล่าวว่า โรงเรียนประชานิเวศน์มีการแบ่งนักเรียนอนุบาลออกเป็นกลุ่ม กลุ่มละ 15 คน แล้วแบ่งเวลาเรียนแบบเหลื่อมเวลาสลับวันเรียนเป็น 2 ผลัด คือ ผลัดแรก วันจันทร์ วันพุธ และวันศุกร์ ส่วนอีกผลัดให้มาเรียนในวันอังคารและวันพฤหัสบดี โดยสลับวันเรียนแต่ละผลัดในสัปดาห์ต่อไป เพื่อให้เป็นไปตามมาตรการลดความแออัดและการเว้นระยะห่างระหว่างกันทั้งนี้ โรงเรียนได้จัดทำฉากกั้นระหว่างที่นอนของเด็กแต่ละคน รวมถึงบริเวณโต๊ะอาหาร โดยโรงเรียนในสังกัด กทม.ทั้ง 437 โรงเรียนจะปฏิบัติตามแนวทางนี้เหมือนกันทุกโรงเรียน สำหรับภาพรวมในวันนี้ถึงแม้ว่าจะเป็นวันเปิดเทอมวันแรก แต่ผู้บริหารสถานศึกษาและบุคลากรของโรงเรียนก็สามารถบริหารจัดการและปฏิบัติตามมาตรการดังกล่าวได้เป็นอย่างดี ขอขอบคุณคณะผู้บริหาร กทม. ผู้บริหารสถานศึกษา และบุคลากรที่เกี่ยวข้องกับการศึกษาทุกท่านที่ร่วมกันขับเคลื่อนการปฏิบัติดังกล่าวรายงานข่าวแจ้งว่า โรงเรียนประชานิเวศน์ เขตจตุจักร มีนักเรียน 1832 คน เปิดการเรียนการสอนตั้งแต่ชั้นอนุบาลถึงชั้นประถมศึกษาปีที่ 6 มีบุคลากร 105 คน จัดรูปแบบการจัดการเรียนการสอนในภาคเรียนที่ 1/2563 แบบสลับวันมาเรียน ส่วนของโรงเรียนมัธยมประชานิเวศน์ เขตจตุจักร มีนักเรียน 1738 คน จัดการเรียนการสอนตั้งแต่ชั้นมัธยมศึกษาปีที่ 1-6 มีบุคลากร 122 คน รูปแบบการจัดการเรียนการสอนในภาคเรียนที่ 1/2563 แบบผสมผสานและสลับวันมาเรียน โดยแบ่งเป็นกลุ่มที่ 1 โครงการ 2 ภาษา (ไทย-อังกฤษ) ห้องเรียนสองภาษา (BP) และห้องเรียน EIS ให้มาเรียนแบบปกติ กลุ่มที่ 2 มัธยมศึกษาตอนต้น-ปลาย ให้เรียนแบบสลับวันมาเรียนโดยจัดการเรียนการสอนครบทุกกลุ่มสาระการเรียนรู้ นักเรียนอยู่ที่บ้านเรียนด้วยระบบ Online และทางช่องทางอื่นๆ โดยครูควบคุมการเรียนการสอนผ่านช่องทาง Online มอบหมายแบบฝึกหัด การบ้าน ใบงาน หรือกิจกรรมให้นักเรียนทำที่บ้าน และมีการวัดและประเมินผลแบบออนไลน์และแบบทดสอบจริงโดยพิจารณาผลส่วนหนึ่งจากการประเมินตนเองของนักเรียนและผู้ปกครอง การให้ข้อมูลย้อนกลับเป็นระยะ รวมถึงการรายงานผลการประเมินให้ผู้ปกครองทราบผ่านช่องทางการสื่อสารต่างๆ.
ผู้ว่าฯ กทม. เดินทางไปที่โรงเรียนมัธยมประชานิเวศน์ และโรงเรียนประชานิเวศน์ เพื่อติดตามมาตรการป้องกันการแพร่ระบาดโควิด-19
เปิดภาคเรียน,โควิด-19,เรียนออนไลน์,โรงเรียนสังกัด กทม.,เปิดเทอม,ไฮไลต์ไวรัสโคโรน่า,การศึกษา